ราชวิทยาลัยจุฬาภรณ์ ออกประกาศแจ้งกำหนดการเปิดจองสิทธิ์วัคซีนทางเลือก "ซิโนฟาร์ม" สำหรับประชาชนทั่วไป 18 ก.ค.นี้
Faceboook ราชวิทยาลัยจุฬาภรณ์ และโรงพยาบาลจุฬาภรณ์ ราชวิทยาลัยจุฬาภรณ์ ออกประกาศราชวิทยาลัยจุฬาภรณ์ แจ้งกำหนดการเปิดจองสิทธิ์วัคซีนทางเลือก ซิโนฟาร์ม สำหรับประชาชนทั่วไป ในวันที่ 18 ก.ค. 2564 นี้ ตั้งแต่เวลา 08.00 น.         โดยจำกัดผู้จองสิทธิ์รอบแรก 40,000 คน สำหรับประชาชนทั่วไปที่มีอายุ 18 ปีขึ้นไปและอาศัยอยู่ในพื้นที่ควบคุมสูงสุดและเข้มงวด โดยช่องทางและขั้นตอนการจองสิทธิ์จะแจ้งให้ทราบต่อไป โปรดติดตามข่าวอย่างเป็นทางการจากเพจราชวิทยาลัยจุฬาภรณ์เท่านั้น ทั้งนี้ ราคาเบื้องต้นกำหนดไว้ที่โดสละ 777 บาท รวม 2 โดส ราคา 1,554 บาท และได้ร่วมบริจาคครึ่งโดสให้กับผู้ด้อยโอกาสด้วย โดยเปิดจอง 1 บัตรประชาชนต่อ 1 สิทธิ์ เริ่มเข้ารับวัคซีนในโรงพยาบาลที่กำหนดได้ตั้งแต่วันที่ 28 ก.ค. – 31 ส.ค. 2564         ทั้งนี้ได้มีการระบุถึงอัตราราคาดังกล่าวรวมค่าประกันผลข้างเคียงแล้ว แต่ไม่รวมค่าบริการฉีดและค่าบริการทางการแพทย์ที่ผู้ฉีดจะต้องชำระ ณ โรงพยาบาลที่เข้ารับบริการโดยตรง ผู้จองสิทธิ์ไม่สามารถโอนสิทธิ์ให้กับบุคคลอื่นได้ทุกกรณี         นอกจากนี้ยังกำหนดเงื่อนไขด้วยว่าหากผู้จองสิทธิ์รับวัคซีนซิโนฟาร์มปกปิดข้อมูลการรับวัคซีนมาก่อนหน้านั้น เพื่อให้ได้รับวัคซีนต่างชนิดหรือใช้วัคซีนเพื่อการกระตุ้นภูมิคุ้มกันก่อนเวลาที่เหมาะสม ราชวิทยาลัยจุฬาภรณ์จะไม่รับผิดชอบผลข้างเคียงที่อาจเกิดขึ้นทั้งทางตรงและทางอ้อม และการประกันอาจไม่คุ้มครองการรักษาพยาบาลที่เกิดจากอาการข้างเคียงหลังการฉีดวัคซีน